Isot koneet mahtuvat Tampere-Pirkkalaan remontin jälkeen – tällaisia lomakohteita tavoitellaan

Tampere-Pirkkalan lentokentän kiitotien ja asematason uudistaminen mahdollistaa sen, että nykyistä suuremmat koneet voivat käyttää kenttää. Tällä hetkellä suurimmat kenttää vakituisesti käyttävät koneet ovat Boeing 737 -kokoluokan lentokoneet. Niihin mahtuu mallista riippuen 124–215 matkustajaa. Kentän remontissa muun muassa rullausteitä levennetään, jotta entistä suuremmat koneet voivat käyttää rullaustieverkostoa turvallisesti. Remontin pitäisi olla valmis ensi vuoden elokuussa. –Remontin jälkeen Tampere-Pirkkalaan voidaan lentää tarvittaessa esimerkiksi A350-luokan koneilla, sanoo lentoaseman päällikkö, Finavian aluejohtaja Mari Nurminen . Airbusin A350 on Finnairin suurin lentokone. Istuinpaikkoja on noin 297. Koneen pituus on 66,8 metriä ja paino tyhjänä 116 tonnia, kun 737-koneen pituus on 28–37 metriä ja paino tyhjänä maksimissaan 44,7 tonnia. –Jos joku matkanjärjestäjä haluaa alkaa järjestää pitempiä matkoja isommilla koneilla, esimerkiksi Aasiaan, mahdollistaa remontoitu kenttä tämän täysin, Nurminen sanoo. Lähinnä konekoon kasvattamisessa on kyse esimerkiksi Kanarialle tai muuhun lomakohteeseen suuntautuvista lennoista. Finavian katseet eivät ole Tampere-Pirkkalan osalta kuitenkaan Aasiassa, vaan Euroopassa. Tampere-Pirkkalaan Finavia pyrkii saamaan lisää Euroopan-reittilentoja ja charter-lentoja. Miksi Finavia ei panosta Aasian-suuntaan? –Se on matkanjärjestäjien ja matkailutoimijoiden yhteinen asia. Logiikka menee niin päin, että aasialaiset pitää saada kiinnostumaan alueestamme ja matkustamaan tänne päin, sanoo Nurminen. Kysymys kuuluu, onko matkustajapotentiaalista molempiin suuntiin. Euroopan-lentoja on helpompi täyttää pirkanmaalaisilla kuin Aasian-lentoja. –Pääosa kysynnästä on etelän kohteisiin, Nurminen toteaa. Pirkanmaa on matkanjärjestäjien silmissä kiinnostava ulospäin lähtevässä matkailussa. Iso kysymys on, miten maailmalta saadaan houkuteltua turisteja Pirkanmaalle. Nurminen toteaa, että Finavia toimii lentomatkailun lisäämisen mahdollistajana panostamalla Tampere-Pirkkalan kehittämiseen. Jos matkailua halutaan kasvattaa, on katseiden Nurmisen mielestä oltava vahvemmin kansainvälisessä matkailussa. Hän peräänkuuluttaa erilaisten matkailupakettien rakentamista, joita voidaan markkinoida turisteille. –Tarvitaan vetonauloja. Muumi-museo on yksi valttikortti, Nurminen toteaa. Operointi nopeutuu Remontin yhteydessä kiitotien länsipäähän rakennetaan noin 4 000 neliömetrin suuruinen laajennus, jota suuret lentokoneet voivat käyttää kääntyessään. –Kone pääsee nopeammin pois kiitotieltä. Operointi kentällä nopeutuu, jolloin kentän kapasiteettia voidaan kasvattaa, Nurminen sanoo. Lentoasemalla koneiden seisontapaikkojen sijaintia muutetaan ja neljälle uudelle konepaikalle rakennetaan betoniset laatat. Nurmisen mukaan sellaista strategiaa Finaviassa ei ole, että Tampere-Pirkkalasta tulisi Suomen kakkoskenttä. Tärkein tavoite on lisätä matkustajamääriä Tampere-Pirkkalassa. Remontin jälkeen Tampere-Pirkkala voi aiempaa paremmin toimia varalentokenttänä. Varakentästä päätöksen tekevät lentoyhtiöt. Helsinki-Vantaan varakenttänä käytetään muun muassa Turkua, Tukholmaa ja Tallinnaa. Terminaalin kapasiteetti riittää Tampere-Pirkkalan kentän terminaali on Nurmisen mukaan valmis ottamaan vastaan selvästi nykyistä suurempia lentomatkustajien määriä. Nurmisen mukaan terminaalin läpi menee helposti läpi miljoona matkustajaa vuodessa. Tänä vuonna matkustajamäärä nousee lähelle 230 000 matkustajaa. Lisäystä on edelliseen vuoteen verrattuna noin kymmenen prosenttia. Ensi vuonna kentältä ei Nurmisen mukaan lennetä uusia reittilentoja. Air Baltic sen sijaan avaa yhden uuden viikoittaisen vuoron, kun yhtiö alkaa huhtikuun alusta lentää Riikaan myös sunnuntaisin. Kone lähtee aamukymmeneltä. –Toivotaan, että charter-puolella saataisiin lisättyä liikennettä, Nurminen toteaa. Charter-lentoja järjestäviä ovat tällä hetkellä Tui, Apollo ja Matka-Vekka.